UICตั้งเป้าโตขั้นต่ำ40%
เพิ่มสินค้าวัตถุดิบผลิตภัณฑ์ดูแลสุขภาพค่าเงินบาทแข็งเปิดเออีซีหนุน
26 ก.พ. 2556

เพิ่มสินค้าวัตถุดิบผลิตภัณฑ์ดูแลสุขภาพค่าเงินบาทแข็งเปิดเออีซีหนุน
ยูเนี่ยน อินทราโก้ ตั้งเป้าปี 2556 ขอโตไม่แพ้ปีก่อนขั้นต่ำ 40% แตกไลน์ผลิตภัณฑ์ดูแลร่างกาย
นายพีรเจต สุวรรณนภาศรี ประธานกรรมการบริหาร บริษัท ยูเนี่ยน อินทราโก้ (UIC) เปิดเผยว่า แผนการดำเนินธุรกิจปี 2556 ตั้งเป้าเติบโตทั้งยอดขายและกำไรสุทธิ โดยคาดว่าจะมียอดขาย 800 ล้านบาท และกำไรเติบโตไม่ต่ำกว่า 40% จากปี 2555 ซึ่งมีกำไรสุทธิ 51.19 ล้านบาท โดยปีที่ผ่านมากำไรเติบโต 43% จากปี 2554 ที่มีกำไรสุทธิเพียง 35.61 ล้านบาท 
ประธานกรรมการบริหาร UIC กล่าวถึงยอดขายปีนี้ที่เติบโตว่า เป็นการโตจากสินค้าใหม่ที่บริษัทเพิ่มเติมเข้ามา ซึ่งเป็นวัตถุดิบที่ใช้ในผลิตภัณฑ์เครื่องสำอาง สินค้าอุปโภคบริโภค ผลิตภัณฑ์ดูแลร่างกาย เช่น โลชันทาผิว โฟมล้างหน้า ฯลฯ โดยสินค้าซึ่งเป็นวัตถุดิบของบริษัท เป็นวัตถุดิบที่เป็นส่วนผสมของสินค้าที่มีความทนทานต่อเศรษฐกิจสูง หรือเป็นสินค้าอุปโภคบริโภคในชีวิตประจำวัน 
สำหรับผลประกอบการปี 2555 ที่ผ่านมาเติบโตเพราะส่วนหนึ่งเป็นผลจากบริษัทเริ่มนำเข้าสินค้าที่เป็นวัตถุดิบในการผลิตสบู่เหลว สบู่ก้อน 
นอกจากนั้นยังหาสินค้าที่มีความหลากหลายกับหลายผลิตภัณฑ์ และยกเลิกสินค้าหลักไทเทเนียม โดยมีแผนหาวัตถุดิบในสินค้าวิตามินและน้ำมันออยล์ (Essential Oil) 
“แม้ว่ายอดขายปีที่ผ่านมาทำได้ 640 ล้านบาท ไม่ถึงเป้าหมาย 700 ล้านบาท แต่ก็เป็นยอดขายที่โตขึ้นจากปี 2554 มียอดขาย 500 ล้านบาท สาเหตุยอดขายเพราะบริษัทเลิกทำสินค้าหลักไทเทเนียม ไปหาสินค้าที่มีมาร์จินสูง หาวัตถุดิบให้กับผลิตภัณฑ์หลากหลายขึ้น” นายพีรเจต กล่าว
นายพีรเจต กล่าวอีกว่า ตั้งเป้างบลงทุนปีนี้ 80100 ล้านบาท สร้างคลังสินค้าใหม่ที่บางปู จ.สมุทรปราการ เพิ่มเติมคลังสินค้าเช่า 4 แห่ง เพื่อคุณภาพของสินค้าซึ่งส่วนใหญ่เป็นสารเคมี สี ที่ใช้ผสมผลิตภัณฑ์เครื่องสำอาง สินค้าอุปโภคบริโภค โดยใช้เงินสดที่มีอยู่ 149 ล้านบาท 
“ถามว่าบริษัทมีคลังสินค้าเช่าอยู่แล้ว 4 แห่ง ทำไมต้องมาเหนื่อยซื้อที่ดินเพื่อสร้างคลังสินค้าแห่งใหม่ ถึงเหนื่อยก็ต้องทำเพื่อคุณภาพของสินค้า” นายพีรเจต กล่าว
ผู้บริหาร UIC กล่าวถึงค่าเงินบาทแข็งค่าเทียบเงินเหรียญสหรัฐว่า ส่งผลดีต่อ UIC ซึ่งได้ประโยชน์ต่อสินค้าส่วนใหญ่ที่นำเข้ามาจำหน่ายให้กับลูกค้า นอกจากนี้การเปิดประชาคมเศรษฐกิจอาเซียน (AEC) ในอีก 2 ปีข้างหน้า จะส่งผลดีต่อบริษัทเช่นกัน ซึ่งเป็นการเติบโตตามการขยายกำลังผลิตและตลาดของลูกค้าไปยังภูมิภาคอาเซียน ทำให้ยอดขายของ UIC เติบโตขึ้นไปได้ตามลำดับ
ประธานกรรมการบริหาร UIC กล่าวถึงราคาหุ้นปรับตัวสูงขึ้นว่า คาดว่ามาจาก 2 ปัจจัย คือ ปัจจัยแรก ผลประกอบการที่เติบโตต่อเนื่องในช่วง 34 ปีที่ผ่านมา ที่เติบโตปีละ 20-30% และบางปีเท่ากับ 50% จากฐานรายได้และกำไรที่ไม่มาก อัตราส่วนกำไรต่อหุ้น (พี/อี) ไม่สูง 
ทั้งนี้ นักลงทุนมีมุมมองต่ออนาคตบริษัทในปี 2556 และ 2557 ว่ายังเติบโตได้ในกลุ่มวัตถุดิบที่ใช้กับเครื่องสำอาง
ปัจจัยต่อมา การที่ UIC จ่ายปันผลเป็นหุ้น แสดงให้นักลงทุนเห็นว่า หุ้น UIC กำลังขยายธุรกิจ จากเดิมมีส่วนทุน 130 ล้านหุ้น เพิ่มเป็น 182 ล้านหุ้น เป็นภาพที่นักลงทุนคาดบริษัทจะเติบโตขึ้นไปได้อีกอย่างต่อเนื่อง
“ราคาหุ้นที่ปรับตัวสูงขึ้น มองได้ 2 ส่วนทั้งจากกำไรและรายได้ที่โตต่อเนื่อง และการจ่ายหุ้นปันผล สัดส่วน 5 หุ้นเดิมต่อ 2 หุ้นปันผล เป็นภาพที่นักลงทุนมองว่าบริษัทเราโตในเซ็กเตอร์โฟกัสที่เครื่องสำอาง ทั้งสองเหตุผลน่าจะมีส่วนสนับสนุนราคาหุ้นดังกล่าว” นายพีรเจต กล่าว
ทั้งนี้ บริษัท UIC จะจ่ายปันผลเป็นหุ้น สำหรับผลดำเนินงานปี 2555 จำนวน 52 ล้านหุ้น มูลค่าที่ตราไว้ 1 บาท รวม 52 ล้านบาท สัดส่วน 5 หุ้นต่อ 2 หุ้นปันผล คิดเป็นการจ่ายเงินปันผลอัตราหุ้นละ 0.40 บาท กำหนดจ่ายเงินปันผล วันที่ 3 พ.ค. 2556 โดยนักลงทุนที่ต้องการหุ้นปันผล ต้องซื้อหุ้นภายในวันที่ 8 มี.ค.นี้ ก่อนจะปิดสมุดทะเบียนรายชื่อผู้มีสิทธิรับเงินปันผลและเข้าร่วมประชุมสามัญผู้ถือหุ้นวันที่ 11 มี.ค.นี้
สำหรับยูเนี่ยน อินทราโก้ เป็นผู้นำเข้าตลอดจนจัดหา พัฒนา และจัดจำหน่ายเคมีภัณฑ์ชนิดพิเศษสำหรับใช้ในอุตสาหกรรมต่างๆ โดยเคมีภัณฑ์ชนิดพิเศษถูกนำไปใช้ในกระบวนการผลิตที่มีความต้องการใช้งานเฉพาะทาง และใช้ในการสร้างคุณลักษณะพิเศษของสินค้าที่ผลิต ซึ่งเคมีภัณฑ์เหล่านี้ใช้เป็นวัตถุดิบในกระบวนการผลิตสินค้าอุปโภคบริโภค